অসম তথা উত্তৰ-পূব ভাৰতবৰ্ষৰ এই নদীসমূহৰ উৎসত লুকাই আছে সমগ্ৰ দেশৰ বিদ্যুৎত উৎপাদন কৰিব পৰা শক্তিৰ ভঁৰাল। এই সম্ভবনীয়তাক আগত ৰাখি সকলোকে আগবাঢ়ি আহিছে বিদ্যুৎশক্তি উৎপাদনৰ লক্ষ্য আগত ৰাখি। কিন্ত্ত এই কথা অনস্বীকাৰ্য যে অসম তথা সমগ্ৰ উত্তৰ-পূৰ্বাঞ্চল ভূকম্পপ্ৰবন অঞ্চলত অৱস্থিত আৰু ৰিখটাৰ স্কেলত সাত বা তাতোধিক প্ৰাবল্যৰ ভূমিকম্প আহিলে এই অঞ্চলৰ এনে বৃহৎনদীবান্ধসমূহ যিকোনো মূহুৰ্ততে ভাঙি যাব পাৰে আৰু প্ৰলয়ৰ সৃষ্টি কৰিব পাৰে। ইয়াৰ উদাহৰন ১৯৫০ চনৰ বৰভুঁইকপ। ৰিখটাৰ স্কেলত ৮.৬ প্ৰাবল্যৰ এই ভূমিকম্পৰ আগে আগে হোৱা মূষলধাৰ বৰষুন আৰু ভূমিস্খলনে সোঁৱনশিৰিৰ উৎসক ভেটা দি এক প্ৰাকৃতিক নদী বান্ধৰ সৃষ্টি কৰিছিল আৰু তিনিদিনৰ বাবে সোঁৱনশিৰি নৈ শুকাই গৈছিল। এই প্ৰাকৃতিক পৰিঘটনাক বহুতেই গুৰুত্ত্ব দিয়া নাছিল আৰু সকলোৱেই সোঁৱনশিৰিৰ বুকুত মাছ ধৰাৰ আনন্দত ব্যস্ত আছিল যদিও এজন ইংৰাজ ভদ্ৰলোকে এই কথা লক্ষ্য কৰিছিল আৰু নিজৰ আকাশীযানখনেৰে ইয়াৰ সত্যতা উদ্ঘাটন কৰিবৰ বাবে যাত্ৰা কৰিছিল আৰু তেওঁ লক্ষ্য কৰিছিল সোঁৱনশিৰিৰ উৎসত সৃষ্টি হোৱা সেই ভয়ানক দৃশ্য । যিকোনো মূহুৰ্ততে ভাঙি প্ৰলয় সৃষ্টি কৰিব পৰা এনে প্ৰাকৃতিক বান্ধৰ দৃশ্য দেখি তেওঁ ততাতৈয়াকৈ এইক্ষেত্ৰত জনসাধাৰনক সজাগ কৰাৰ উদ্দেশ্যে কিছুমান পত্ৰিকা লিখি জনসাধাৰনৰ মাজত বিয়পাই দিছিল যদিও সেই সময়ত কোনেও এইক্ষেত্ৰত কৰ্ণপাত নকৰিলে বা গুৰুত্ত্ব দিব লাগে বুলি নাভাবিলে। যাৰ বাবে এদিন পুৱা সকলোৱে মাছ ধৰাৰ আনন্দত ব্যস্ত হৈ থাকোতে এই প্ৰাকৃতিক বান্ধ ভাঙি নামি অহা পৰ্বতসমান পানীৰ ধলে নিমিষতে সকলো উতুৱাই নিয়াৰ লগতে সমগ্ৰ লক্ষীমপুৰ জিলাতে এক প্ৰলয়ৰ সৃষ্টি কৰিছিল । প্ৰত্যক্ষদৰ্শীৰ মতে সেই পানীৰ উচ্চতা হেনো নাৰিকল গছৰ উচ্চতাৰ সৈতে সমান আছিল । কিন্ত্ত আজি সেই সোৱনশিৰিৰ বুকুতেই ২০০০ মেগাৱাট শক্তি সম্পন্ন বৃহৎ নদীবান্ধ নিৰ্মান কৰাৰ ফলত অদূৰ ভবিষ্যতেও যে এনে প্ৰলয়ৰ সৃষ্টি নহ ’ ব তাক নুই কৰিব নোৱাৰি। আজি ঠিক তেনেদৰে ৰঙানদী জলবিদ্যুৎ প্ৰকল্প ইও জ্বলা-কলা খুৱাই আছে লক্ষীমপুৰ বাসী ৰাইজক। কাৰণ মাত্ৰ ৪০০ মেগাৱাট বিদ্যুৎ উৎপাদনৰ ক্ষমতা থকা ৰঙানদী জলবিদ্যুৎ প্ৰকল্পৰ অতিৰিক্ত পানীভাগ বহনক্ষমতাৰ অধিক হ ’ লে হঠাতে এৰি দিয়াৰ ফলশ্ৰুতিত ৰঙানদীৰ বহনক্ষমতাৰ অধীক হোৱাৰ হেতুকে ইয়াৰ অববাহিকাৰ ওপৰত বিৰূপ প্ৰভাব পেলাইছে আৰু লগতে একাংশ পানী ডিক্ৰং নৈত পেলোৱাৰ বাবে সেই পানীভাগ ডিক্ৰং নদীৰো বহনক্ষমতাৰ অধীক হোৱাৰ হেতুকে ইয়াৰ দাঁতি কাষৰীয়া অঞ্চলসমূহতো এক বানপানী সৃষ্টি কৰি প্ৰলয় সৃষ্টি কৰি আহিছে ।তেনেক্ষেত্ৰত ২০০০ মেগাৱাট ক্ষমতাসম্পন্ন বৃহৎ নদীবান্ধ সৃষ্টি হ ’ লে আৰু কেনে বিপৰ্যয়ৰ সন্মূখীন হ ’ ব লাগিব সেইয়া উত্তৰ যেন অদৃষ্টজনৰ হাততহে আছে ।